Torres-tallene som kan gi Barcelona trøbbel
I forrige cuprunde scoret den hjemvendte sønnen, som tidligere har spilt for Liverpool og Chelsea, to Atlético-mål mot Real Madrid. Barcelona hadde noen stormfulle dager i etterkant av 0-1-ligatapet borte for Real Sociedad. Trener Luis Enrique skal ha innført strengere regler som ikke alle Barca-spillerne har satt pris på. Dessuten har Enrique hatt en evne til å bytte startellever fra kamp til kamp, som angivelig har skapt irritasjon og usikkerhet. Men noen gode resultater virker å ha lagt lokk på misnøyen, for etter Real Sociedad-kampen har katalanerne vunnet samtlige fire oppgjør med målforskjellen 16-1. En av disse kampene var 3-1-hjemmeseieren over nettopp Atlético Madrid for ti dager siden. Det var en kamp som Barcelona dominerte og vant fortjent. Men Atlético har gode minner fra Camp Nou, for det var på den banen laget knep seriegullet i mai 2014. I den siste seriekampen måtte Barcelona vinne, mens Atlético kunne nøye seg med uavgjort. Tidligere på våren avanserte Atlético i Champions League-kvartfinalene mot nettopp Barcelona. I fjorårssesongen møttes lagene seks ganger, og det var praktisk talt vrient å skille lagene - en seier til hver og fire uavgjorte, og med lite mål som en fellesnevner. Her kan tipset vårt leveres, eller man kan sette opp sine egne forslag. I La Liga vant «Atleti» 2-0 hjemme over Granada sist, og er bare tre poeng bak tabelltoer Barcelona, som slo et svakt Deportivo 4-0 på utebane. Hjemmelaget lar trolig Marc-André ter Stegen få tillit i mål i kveld. Daniel Alves (f) og Xavi (mb) er tilbake i troppen, men kampen kommer for tidlig for Jeremy Mathieu (f). Atlético Madrid prøvde ut et nytt spillemønster og taktikk på treningen tirsdag. Blant annet ble det i følge sportsavisen AS testet på å spille en angrepsformasjon med Torres, Antoine Griezmann og Mario Mandzukic. Trolig er dette en vel offensiv førsteellever, og avisen konkluderer med at Mandzukic starter på benken. Ellers er Cristian Ansaldi (f) og Tiago (mb) skadet og Cani (mb) er uaktuell. De spanske kvartfinalene spiles over to matcher, og vi ser for oss at normalt kompakte Atlético vil satse på å demme opp for kantspillet som Barcelonas Neymar og Lionel Messi opererte med i seriekampen tidligere i måneden. Gjestene bør være revansjelystne, og hjemmeoddsen til 1,47 er for lav. Vi prøver et uavgjortspill til 3,85. Spillestopp er kl. 21.55 og CMore Fotball viser matchen. VG og Norsk Tipping har et kommersielt samarbeid om tipping. VG får en kommisjonærinntekt av spill hos Norsk Tipping basert på trafikk på våre spillsider og tippeartikler.
Fernando Torres har scoret åtte mål på tolv oppgjør mot Barcelona. I kveld får han sjansen på nytt - i cupkvartfinalen mot den spanske storklubben.